Peter Herda

Peter Herda (* 25. november 1956, Jacovce) je bývalý slovenský futbalista a reprezentant Česko-Slovenska.

 Klubová kariéra 
Legendárny slávistický tvorca hry, hrával v strede zálohy alebo v útoku. Vynikajúci strelec, exekútor pokutových a priamych kopov. V dorasteneckom veku už hral za Iskru Partizánske v Slovenskej národnej lige, v sezóne 1973/74 bol najmladším hráčom celej súťaže a s 8 gólmi najlepší strelec mužstva.

V lete 1974 ako 18-ročný prišiel do Slavie Praha, kde pôsobil už od roku 1968 jeho starší brat Dušan Herda. Prvý krát sa predstavil v letnej súťaži Interpohár proti AS Saint-Étienne (3:0), v 80. minúte prišiel na ihrisko a po minúte sa už zapísal medzi strelcov. V československej lige debutoval 5. októbra 1974 proti Třincu (1 : 1), prvý gól strelil 8. novembra 1974 v zápase s VSS Košice (2 : 6), v tomto zápase zaznamenali hráči VSS Ján Strausz a Dušan Galis hetriky.. Počas Herdovho pôsobenia v klube obsadila Slavia dvakrát tretie miesto, najbližšie k titulu bola v sezóne 1975/76, keď kolo pred koncom viedla tabuľku, v poslednom zápase však prehrala so Slovanom Bratislava 0 : 2 a klesla na tretie miesto. Bronzovú priečku obhájila Slavia aj v nasledujúcej sezóne 1976/77. Peter Herda odohral v „zošívanom“ drese Slavie 221 ligových zápasov, strelil 79 gólov. V sezóne 1981/82 sa stal spoločne s Ladislavom Vízkom z Dukly Praha najlepším strelcom ligy. 

Jednu sezónu odohral za Slovan Bratislava, s bilanciou 23 zápasov, 1 gól. V belasom drese vytvoril stredovú trojicu „3H“ s Miroslavom Hirkom a Štefanom Horným. Tri sezóny pôsobil v Rudej hvězde Cheb. V drese „hraničiarov“ vstúpil do Klubu ligových kanonierov, 3. mája 1986 strelil stý ligový gól v zápase s mužstvom TJ Vítkovice (2 : 0), keď z priameho kopu prekonal brankára Zápalku, spoluhráča z mužstva olympionikov. Pre súpera to znamenalo koniec 19-zápasovej série bez prehry. Zaujímavosťou je, že v ten istý deň sa stal „stovkárom“ aj Verner Lička z Baníka Ostrava.

Herda strelil v lige 107 gólov, z toho 33 zo značky pokutového kopu, v tomto smere patril k najúspešnejším exekútorom penált v celej histórii čs. ligy. V roku 1986 ho zaradili do najlepšej Jedenástky roka. 

Po 13 sezónach v čs. lige si zahral aj v zahraničí. V sezóne 1987/88 pôsobil v belgickom klube SC Charleroi. V belgickej lige debutoval 19. augusta 1987 proti slávnemu Anderlechtu Brusel, v súťaži odohral 23 zápasov, strelil tri góly mužstvám Royalu Antverpy, KV Kortrijk a RFC Liége, raz skóroval v Belgickom pohári. V nasledujúcej sezóne 1988/89 hral v treťoligovom francúzskom klube FC Bourges.

Peter Herda ja rodák z Jacoviec pri Topoľčanoch, odkiaľ pochádzajú okrem bratov Herdovcov aj ďalší známi športovci,  futbalisti Ladislav Jurkemik, majster Európy 1976 a Marián Novotný a hokejista Miroslav Šatan, majster sveta 2002.

 Reprezentačná kariéra 
Peter Herda reprezentoval už v dorasteneckej kategórii, v roku 1974 vynikol na turnaji Družba na Kube, kde výber Československa vyhral, Herda bol najlepším hráčom a strelcom turnaja.

A-mužstvo Česko-Slovenska reprezentoval raz, 23. apríla 1986 v Nitre nastúpil v priateľskom zápase proti mužstvu Nemeckej demokratickej republike (2 : 0), po prvom polčase ho striedal Miroslav Siva. Viac príležitostí dostal v mužstve olympionikov ČSSR (10 zápasov/4 góly). V kvalifikácii o postup na OH 1988 vynikol v zápase s Belgickom (2 : 0), keď bol ústrednou postavou mužstva a autorom obidvoch gólov. Svojim výkonom si vyslúžil nomináciu na zápas kvalifikácie o postup na ME 1988 s Dánskom, do hry však nezasiahol. Bol tiež v širšej 40-člennej nominácii na MS 1982.

V reprezentačnom mužstve Česko-Slovenska do 21 rokov, kde hrával v rámci povoleného štartu dvoch starších hráčov, nastúpil Herda v 37 zápasoch.

 Góly v olympijskom mužstve 
  Por. č.DátumMiestoSúper  Výsledok  GólyTyp zápasu<center>1.15. 10. 1986Budapešť<center>2:0priateľský<center>2.29. 10. 1986Praha<center>2:0 kvalifikácia OH 1988<center>3.<center>4.24. 3. 1987Giubiasco<center>3:0priateľský 

Úspechy
Klubové
 2× 3. miesto v čs. lige so Slaviou Praha 1975/76, 1976/77
Individuálne
 najlepší strelec čs. ligy 1981/82 (15 gólov)
 člen Klubu ligových kanonierov (110 gólov)
 člen Klubu ligových kanonýrů (110 gólov)
 člen Jedenástky roka 1986

 Zdroje 
 Kolektív autorov: Klub ligových kanonierov - od vzniku po súčasnosť, Mladé letá, 2021

Referencie

 Externé odkazy
FOTBAL CZ 

Kategória:Česko-slovenskí futbalisti
Kategória:Slovenskí futbalisti
Kategória:Hráči SK Slavia Praha
Kategória:Hráči ŠK Slovan Bratislava
Kategória:Osobnosti z Jacoviec